**Samuel Kemppainen** (s. 28. kesäkuuta 2000 Oulu) on suomalainen jääkiekkopuolustaja.

Ura
---

### Seuraura

Kemppainen on Kiekko-Laserin kasvatti. Hän siirtyi kaudeksi 2015–2016 Oulun Kärppien C-nuoriin. Kemppainen voitti päätteeksi C-nuorten SM-pronssia ja hänet valittiin C-nuorten SM-sarjan ensimmäiseen tähdistökentälliseen. Kauden 2016–2017 päätteeksi Kemppainen voitti B-nuorten SM-pronssia. Green Bay Gamblers varasi hänet 267. pelaajana USHL:n varaustilaisuudessa 2017. Kemppainen jatkoi kaudella 2017–2018 kuitenkin Kärpissä, jossa hän voitti kauden päätteeksi B-nuorten SM-pronssia.

Kemppainen pelasi kauden 2018–2019 pääosin Kärppien A-nuorissa, jossa hän voitti kauden päätteeksi Suomen mestaruuden. Kemppainen nostettiin seuran SM-liigajoukkueen vahvuuteen runkosarjan viimeiseen otteluun 14. maaliskuuta 2019 vieraissa Kalevan Palloa vastaan. Hänelle ja toiselle debytantille, Kalle Loposelle avautui paikka Kärppien kokoonpanosta, kun joukkue antoi huilivuoron sekä Lasse Kukkoselle, Jani Hakanpäälle että Shaun Heshkalle. Kemppainen merkittiin Kärppien seitsemänneksi puolustajaksi. Hän sai ottelussa jääaikaa 12.57 minuuttia. Kemppainen keräsi myös yhden syöttöpisteen oltuaan kakkossyöttäjänä Mikko Niemelän tekemään maaliin. Hänelle merkittiin ottelusta teholukema +2.

Huhtikuussa 2019 Kemppainen teki 2+1-vuotisen SM-liigasopimuksen Mikkelin Jukureiden kanssa. Hän pelasi liigassa kauden 2019–2020 aikana 20 runkosarjaottelua tehden kaksi syöttöpistettä. Kemppainen pelasi otteluistaan 11 alkukaudella, kunnes hän loukkaantui lokakuussa ja pelasi kuntouduttuaan pääosin Jukureiden A-nuorissa. Kemppainen pelasi kauden aikana myös kuusi ottelua lainalla Mestis-joukkue Savonlinnan Pallokerhossa. Myös kauden 2020–2021 hän pelasi suurimmaksi osaksi Jukureiden U20-junioreissa. Kemppainen pelasi kauden aikana kaksi SM-liigaottelua. Hän pelasi myös kaksi ottelua lainalla SaPKossa marraskuussa 2020.

Kaudeksi 2021–2022 Kemppainen siirtyi vuoden mittaisella sopimuksella Mestis-joukkue Kokkolan Hermekseen. Lokakuussa 2021 seura lainasi hänet yhden ottelun ajaksi Kärppien SM-liigajoukkueeseen, kun joukkueen puolustuksesta oli sivussa useita pelaajia.

### Maajoukkueura

Kemppainen on pelannut kymmenen nuorten ja 14 poikien maaottelua.

Pelityyli
---------

Kemppaista Hermeksessä valmentaneen Jere Härkälän mukaan hän on hyvin peliä avaava ja vahvat kiekolliset taidot omaava puolustaja, joka tukee myös hyökkäyksiä vahvasti.

Muuta
-----

Kemppainen valmistui ylioppilaaksi keväällä 2020. Hänen pikkuveljensä Patrik pelaa hyökkääjänä Hämeenlinnan Pallokerhon U20-joukkueessa.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2016–2017 | Kärpät | A-SM | 1 | 0 | 0 | 0 | 0 | – | – | – | – | – |
| 2017–2018 | Kärpät | A-SM | 6 | 0 | 0 | 0 | 2 | – | – | – | – | – |
| 2018–2019 | Kärpät | A-SM | 48 | 5 | 10 | 15 | 34 | 10 | 0 | 0 | 0 | 4 |
|  | Kärpät | SM-liiga | 1 | 0 | 1 | 1 | 0 | – | – | – | – | – |
| 2019–2020 | Jukurit | A-SM | 28 | 3 | 8 | 11 | 16 | 3 | 0 | 0 | 0 | 2 |
|  | Jukurit | SM-liiga | 20 | 0 | 2 | 2 | 2 | – | – | – | – | – |
|  | SaPKo | Mestis | 6 | 0 | 2 | 2 | 0 | – | – | – | – | – |
| 2020–2021 | Jukurit | U20-SM | 17 | 1 | 11 | 12 | 18 | 3 | 0 | 1 | 1 | 8 |
|  | Jukurit | SM-liiga | 2 | 0 | 0 | 0 | 0 | – | – | – | – | – |
|  | SaPKo | Mestis | 2 | 0 | 1 | 1 | 4 | – | – | – | – | – |
| 2021–2022 | Hermes | Mestis | 37 | 2 | 8 | 10 | 10 | 2 | 0 | 0 | 0 | 0 |
|  | Kärpät | SM-liiga | 1 | 0 | 0 | 0 | 0 | – | – | – | – | – |
| 4 kautta | yhteensä | SM-liiga | 24 | 0 | 2 | 2 | 2 | – | – | – | – | – |
| 3 kautta | yhteensä | Mestis | 45 | 2 | 11 | 13 | 14 | 2 | 0 | 0 | 0 | 0 |

Lähteet
-------

* Samuel Kemppainen The Internet Hockey Databasessa (englanniksi)
* Samuel Kemppainen Eurohockey-sivustolla (englanniksi)
* Samuel Kemppainen *Elite Prospects*. Everysport Media Group AB.  (englanniksi)

### Viitteet

1. 1 2 3 4 5  Samuel Kemppainen *Elite Prospects*. Everysport Media Group AB.  (englanniksi)
2. ↑  Onnela, Janne: Kärpät lepuuttaa avainpelaajia runkosarjan viimeisessä pelissä – puolustajat Kalle Loponen ja Samuel Kemppainen debytoivat liigassa illalla *kaleva.fi*.  14.3.2019. Kaleva 365 Oy. Viitattu 14.3.2019.
3. ↑  Kokoonpanot *liiga.fi*.  14.3.2019. Jääkiekon SM-liiga Oy. Viitattu 14.3.2019.
4. ↑  Ottelutilastot *liiga.fi*.  14.3.2019. Jääkiekon SM-liiga Oy. Viitattu 14.3.2019.
5. ↑  A-nuorissa tehoilleelle Huttuselle liigasopimus - Jukureiden puolustukseen myös nuorta voimaa *Jatkoaika.com*.  12.4.2019. Jatkoaika r.y. Viitattu 6.5.2019.
6. ↑  Liikanen, Tero: Pelaaja-arviot 2019−20: Venäläinen tehoduo Jukurien valopilkkuna *Jatkoaika.com*.  23.3.2020. Jatkoaika r.y. Viitattu 22.4.2020.
7. ↑  Kemppainen ja Kiesilä lainalle SaPKoon *jukurit.fi*.  26.11.2020. Jukurit HC Oy. Viitattu 23.4.2021.
8. 1 2  TAKALA JA KETOLA JATKAVAT, KEMPPAINEN UUTENA *kokkolanhermes.fi*.  26.11.2020. Edustus Hermes ry. Viitattu 11.5.2021.
9. ↑  Mourujärvi debytoi Kärppien pakistossa - Kemppainen lainalle Hermeksestä *karpat.fi*.  16.10.2021. Oulun Kärpät Oy. Viitattu 25.9.2022.
10. ↑  Tänään onnittelemme kaikkia koulunsa päättäneitä *twitter.com*.  30.5.2020. Jukurit HC Oy. Viitattu 30.5.2020.
11. ↑  Patrik Kemppainen *Elite Prospects*. Everysport Media Group AB.  (englanniksi)